Eddie Redmayne

Edward John David Redmayne (sündinud 6. jaanuaril 1982 Londonis) on inglise näitleja ja modell. Redmayne on võitnud auhindu teatrinäitlejana. Osatäitmise eest John Logani näidendis „Punane” võitis ta parima kõrvalosatäitja kategoorias Briti prestiižika teatriauhinna, Olivier' auhinna ja Broadway Tony auhinna. Briti teatrikriitikute auhinna Critics Circle Award on Redmayne võitnud Richard II kehastamise eest Londoni Donmar Warehouse'i teatris. Laiemale publikule on Redmayne tuntud pigem filmi- ja telesarjanäitlejana. Näiteks oli tal kandev roll filmis „Minu nädal Marilyniga” ja BBC teleseriaalis „Taevasambad”. 2014. aastal pälvis ta Stephen Hawkingi rolli eest filmis "Kõiksuse teooria" ("The Theory of Everything") parima meespeaosatäitja Oscari. Sama rolli eest sai ta veel Briti Filmi- ja Telekunsti Akadeemia auhinna ja parima draamafilmi meespeaosatäitja Kuldgloobuse. 2016. aastal mängis ta peaosa Newt Scamanderina fantaasiafilmis "Fantastilised elukad ja kust neid leida" ("Fantastic Beasts and Where to Find Them"). Redmayne on pere kolmest pojast keskmine, tal on ka vanemad poolõde ja -vend. Ta õppis Eton College'is ja seejärel Cambridge'i Ülikooli Trinity College'is kunstiajalugu (lõpetas 2003. aastal). Esimest korda astus Redmayne kutselises teatris üles 2002. aastal, kui tegi kaasa Shakespeare’s Globe Theatre' lavastuses „Kaheteistkümnes öö”. Osatäitmise eest Edward Albee näidendi „Kits” (originaalis "The Goat, or Who is Sylvia?") lavastuses võitis ta 2004. aastal Evening Standardi teatriauhindade jagamisel väljapaistva uustulnuka preemia ning 2005. aastal kriitikute auhinna (Critics Circle Award) parima uustulnuka kategoorias. 2008. aasta sügisel tegi Redmayne kaasa Royal Court Theatre' laval etendunud Christopher Shinni lavastuses "Now or Never". 2009. aastal näitles Redmayne Londoni Donmar Warehouse'i teatri lavastuses „Red”, mis tõi talle parima kõrvalosatäitja Olivier' auhinna. Samas lavastuses tegi ta kaasa ka Broadwayl, John Golden Theatres 2010. aasta kevadel ja suvel. Seal pälvis tema osatäitmine parima kõrvalosa Tony auhinna. 2011. aasta detsembrist kuni 2012. aasta veebruarini kehastas Redmayne kuningas Richard II Michael Grandage'i lavastuses „Kuningas Richard Teine”. Redmayne on teinud kaasa mitmes BBC minisarjas. Kandev roll on tal olnud sarjades "D'Urberville'ide Tess” (originaalis "Tess of the D'Urbervilles") ja „Taevasambad” (originaalis "The Pillars of the Earth") ning kaheosalises seriaalis „Linnulaul” (originaalis "Birdsong") mängis ta peaosa. Redmayne on kaasa teinud filmides "The Good Shepherd", "Powder Blue", "Savage Grace", "The Other Boleyn Girl" ja "Glorious 39". Tähelepanu pälvis ta 2011. aastal linastunud filmis „Minu nädal Marilyniga” (originaalis "My Week with Marilyn"), kus ta kehastas keskset tegelast filmimees Colin Clarki, kellel oli põgus armusuhe Merilyn Monroega. 2011. aasta novembris teatati, et Redmayne kehastab muusikalfilmis „Hüljatud” (originaalis "Les Misérables") Mariust. 2008. ja 2012. aastal osales Redmayne modellina Burberry kampaanias. Georgia Dehn: "Eddie Redmayne interview" The Telegraph, 23. november 2009. "The ABCs of Burberry - Starring Eddie Redmayne and Alex Pettyfer" Copilotcrash.blogspot.com, 10. jaanuar 2008. "Eddie Redmayne, Cara Delevingne pose for Burberry - videos, pictures" Digital Spy, 4. jaanuar 2012. Eddie Redmayne andmekogus IMDb (inglise)